บรรยากาศท่องเที่ยวสงกรานต์นครพนม ถนนข้าวปุ้น สงกรานต์สนุก ประกวดรำวงย้อนยุค วิถีอีสาน ส่งเสริมการท่องเที่ยว
บรรยากาศการท่องเที่ยวสงกรานต์นครพนม เต็มไปด้วยความคึกคักของประชาชนและนักท่องเที่ยวที่เดินทางมาร่วมกิจกรรมในงานประเพณีสงกรานต์ เทศกาลถนนข้าวปุ้นและการประกวดรำวงย้อนยุค 2565 ที่จังหวัดนครพนม ร่วมกับส่วนราชการ หน่วยงานภาครัฐและภาคเอกชน จัดขึ้นระหว่างวันที่ 13-15 เมษายน 2565 ณ บริเวณลานพญาศรีสัตตนาคราชและหมู่บ้านวัฒนธรรม 8 ชนเผ่า ถนนสวรรค์ชายโขง ริมฝั่งแม่น้ำโขง เขตเทศบาลเมืองนครพนม กิจกรรมถนนข้าวปุ้น มีการแสดงโชว์ข้าวปุ้นบีบสดโดยผู้ว่าราชการจังหวัดนครพนม นายชาธิป รุจนเสรี และแขกผู้มีเกียรติ วิถีชีวิตคนบีบเส้น@ถนนข้าวปุ้นนครพนม การแข่งขันกินข้าวปุ้น  การแข่งขันส้มตำลีลา ขบวนแห่พระคู่บ้านคู่เมืองและขบวนแห่วัฒนธรรม 8 ชนเผ่า จากบริเวณแลนมาร์คลานพญาศรีสัตตนาคราช ไปยังหมู่บ้านวัฒนธรรม 8 ชนเผ่า เส้นทางจักรยาน ถนนสวรรค์ชายโขง สรงน้ำพระคู่บ้านคู่เมือง ประจำกลุ่มจังหวัดสนุก ได้แก่ หลวงพ่อพระองค์แสน จังหวัดสกลนคร พระติ้ว พระเทียม จังหวัดนครพนม และพระพุทธสิงห์สอง จังหวัดมุกดาหาร การจำหน่ายสินค้าอาหารพื้นถิ่นอีสาน ผ้าทอมือ สินค้าชุมชนต่างๆ เพื่อส่งเสริมการท่องเที่ยว กระตุ้นเศรษฐกิจในพื้นที่และอนุรักษ์ขนบธรรมเนียมประเพณีอันดีงามของไทย สร้างการรับรู้และประชาสัมพันธ์อัตลักษณ์ขนบธรรมเนียมประเพณี การท่องเที่ยวของพื้นที่กลุ่มจังหวัดสนุกและจังหวัดนครพนมให้ทราบข้อมูลอย่างกว้างขวาง โดยใช้ประเพณีไทยเป็นตัวเชื่อมโยงระหว่างนักท่องเที่ยวกับวัฒนธรรมท้องถิ่นอันมีค่า เพื่อเพิ่มศักยภาพการท่องเที่ยว ขยายเวลาพำนักเฉลี่ยของนักท่องเที่ยวและการสร้างรายได้ให้กับประชาชนในพื้นที่การจัดงานประเพณีสงกรานต์ในปีนี้ ดำเนินการภายใต้มาตรการการเฝ้าระวังป้องกันการแพร่ระบาดของโรคติดเชื้อไวรัสโควิด-19 มีการจำกัดพื้นที่จัดงาน การตรวจคัดกรองเข้า-ออก ผู้ร่วมงานสวมหน้ากากตลอดการร่วมงาน พกเจลแอลกอฮอล์ รักษาระยะห่าง ห้ามประแป้ง ปาร์ตี้โฟม ทั้งในและนอกบริเวณจัดงาน ห้ามจำหน่ายและบริโภคเครื่องดื่มแอลกอฮอล์ในพื้นที่จัดงานและพื้นที่สาธารณะ นอกบริเวณงาน ห้ามเล่นน้ำ ประแป้งและปาร์ตี้โฟม